**Grobničke mlikarice**

Si smo čuli za grobničke mlikarice, al ni nas puno ki znamo štoriju ka povezuje našu Riku i mlikarice. Va zadnjih pedeset let, Rika je šla jako naprvo, prišli su novi judi i štorija o mlikarican se zapustila. Zato ću van je ja povedet da se ne pozabi. Moj otac povedel mi je kako je to bilo kad je on bil mići.

Bilo je to pred fanj let, kad mi današnja dica nismo ni bili na svete. Skoro saka familija je imela svoju mlikaricu, ka in je sako jutro nosila friško mleko. Mlikarica bi rano jutro friško mleko va latah oprtila na škinu i šla zdolun. Prvo, dok ni bilo kurijere, šle su hodeć i po petnajst kilometri, sako jutro. Zapolne, nazad. Opet hodeć. I tako saki dan. Bilo je to teško delo, onako oprćen z trejset do četrdeset litar mleka na škini po sakakoven vrimenu, po neveri i žegi, velomu dažju ili pak snigu. Nakon let takovega teškoga dela, se su na škini imele gobu. A bile su to dobre i tihe ženske ke su se jako trsile da prnesu kakov dinar za svoje famelje. Danaska mlikaric više ni. Se su partile, zadnja med njimi, nona Darinka, partila je pred četiri leta.

Va spomen na te vredne i škrbne ženske ke su z mlekon othranile jako puno gradske dice, naša Rika je storila kip mlikarice i dala in jedan trg. Ali sejeno, trebalo bi skrbet da se štorija o mlikarican ne pozabi jer za par let niki više neće znat za te vredne ženske. A puno dice je zraslo na mleku kega su njin mlekarice sako jutro nosile.

Lana Babić

4. a razred

OŠ „Nikola Tesla” Rijeka

Mentorica: Sunčica Gačić